Հենրիկ Քոչարյան

Հենրիկ Վաչագանի Քոչարյան (փետրվար 02,1997, Վայք, Վայոց Ձոր - ապրիլ 11, 2023, Տեղ համայնք, Սյունիք), Հայաստանի զինված ուժերի լեյտենանտ, հետախույզ,  հայ-ադրբեջանական 44-օրյա պատերազմի մասնակից։

Կենսագրություն 
Հենրիկ Քոչարյանը ծնվել է 1997 թվականի փետրվարի 2-ին Վայք քաղաքում։ Եղել է քրոջ և եղբոր ավագը։ 2003-2012 թթ․ սովորել է Վայքի N2 միջնակարգ դպրոցում, 2012-2015 թթ․ Վայքի հումանիտար քոլեջում։ 2008 թվականից սկսել է հաճախել Կարատեի՝ Վայքի սպորտ դպրոցում, ստացել է սև գոտի և գրանցել բազում այլ հաջողություններ։ 2015թ․ ընդունվել է Հայաստանի ֆիզիկական կուլտուրայի և սպորտի պետական ինստիտուտ։

Զինվորական ծառայությունը ՀՀ զինված ուժերում 
2015 թվականին Հենրիկ Քոչարյանն անցել է պարտադիր զինվորական ծառայության ՀՀ զինված ուժերում։ Արմավիրի ուսումնական զորամասում վեցամսյա ծառայության ավարտից հետո Հենրիկը ծառայությունը շարունակել է Արցախի Հանրապետությունում, Ասկերանի շրջան, գյուղ Իվանյան (Խոջալու)՝ տանկիստ մասնագիտությամբ։ Մասնակցել է 2016 թվականի ապրիլյան պատերազմին, կատարել է վերադաս հրամանատարության կողմից առաջարդված խնդիրները՝ հակառակորդին հետ շպրտելու նպատակով։

Պարտադիր զինվորական ծառայության ավարտից հետո 2018 թվականին Հենրիկ Քոչարյանը անցել է պայմանագրային զինվորական ծառայության՝ ՊՆ հատուկ նշանակության ջոկատում։

Մասնակցությունը հայ-ադրբեջանական պատերազմին 
Հենրիկ Քոչարյանն իր ակտիվ մասնակցությունն է ունեցել 2020 թվականի հայ-ադրբեջանական պատերազմում։ Հատուկ նշանակության ստորաբաժանումը Հենրիկի անմիջական մասնակցությամբ հաջողությամբ կատարել է մի շարք մարտական գործողություններ Ջրականում, Կովսականում, Շուշիում և Բերձորում։ Պատերազմի ընթացքում Հենրիկը երկու անգամ վիրավորում է ստացել սակայն դարձյալ վերադարձել է շարքեր։ Մարտական ընկերները փաստում են նրա հերոսական ոգու մասին և պատմում են որ մարտական գործողություններից մեկի ժամանակ Հենրիկը վիրավոր ընկերոջը չի լքել մարտադաշտում և ուսին դրած դուրս է բերել կրակներից։

Զինվորական կրթություն 
Պատերազմի ավարտից հետո Հենրիկը որոշում է ամրապնդել զինվորական գիտելիքները։ 

2021 թվականի նոյեմբերին գործուղվում է Հունաստան՝ մասնակցելու Կիպրոսի, Հունաստանի և Հայաստանի ռազմական փորձի փոխանակմանն ուղղված մեկշաբաթյա միջոցառմանը։ 

2022 թվականին Հենրիկն ընդունվում է Վազգեն Սարգսյանի անվան ռազմական համալսարան ուսանելու։ Նույն թվականի օգոստոսին ՀՀ Պաշտպանության Նախարարությունը Հենրիկ Քոչարյանին շնորհում է լեյտենանտի կոչում։ Կոչումը ստանալուց հետո Հենրիկը դարձյալ գործուղվում է Հունաստան եռամսյա դասընթացների։ Վերադառնալուն պես անցնում է ծառայության։

Հերոսական մահը 
Սկսած 2022 թվականի դեկտեմբերի 12-ից, ադրբեջանական կողմը փակել էր Արցախը Հայաստանին կապող միջպետական մայրուղու Շուշիի հատվածը, իսկ արդեն 2023 թվականի մարտի 30-ին ադրբեջանի զինուժը փակեց Գորիս-Ստեփանակերտ մայրուղին՝ Աղավնո և Տեղ գյուղերի հատվածում։ 2023 թվականի ապրիլի 11-ին նոր սադրանք հրահրելու նպատակով ադրբեջանական զինված ուժերի զինծառայողները մեքենայով մոտենում են ինժեներական աշխատանքներ իրականացնող ՀՀ ԶՈՒ զինծառայողներին։ Ադրբեջանական կողմի նախաձեռնությամբ սկսվում է փոխհրաձգություն հայ և ադրբեջանցի դիրքապահների միջև որի արդյունքում հրազենային մահացու վիրավորում է ստանում ՀՀ զինված ուժերի չորս զինծառայող, որոնց թվում էր Հենրիկ Քոչարյանը։ 

Հերոսացած մյուս զինծառայողներն են՝ Արթուր Սահակյանը (ծնվ․ 1999թ), Նարեկ Սարգսյանը (ծնվ․ 1994թ) և Մկրտիչ Հարությունյանը (ծնվ․ 1989թ)։ 

Հենրիկ Քոչարյանի հոգեհանգիստը տեղի է ունեցել ապրիլի 13-ին Վայքի Սուրբ Տրդատ եկեղեցում։ Հերոսի հուղարկավորությունը տեղի է ունեցել ապրիլի 14-ին Վայոց Ձորի Զառիթափ համայնքի եղբայրական գերեզմանատանը։

Պարգևներ 
ՀՀ նախագահ Վահագն Խաչատուրյանի հրամանագրով հայրենիքի պաշտպանության և անվտանգության ապահովման գործում ներդրած ավանդի, մարտական գործողությունների ընթացքում ցուցաբերած արիության և անմնացորդ նվիրումի համար 2023 թվականի ապրիլի 13-ին Հենրիկ Քոչարյանը հետմահու պարգևատրվել է «Արիության» մեդալով։

Արտաքին հղումներ 

 ՀՀ ՊՆ - Հաղորդագրություն
 Տեղ գյուղի սահմանային գոտում ադրբեջանական ագրեսիայի հետևանքով զոհված զինվորականները հետմահու պարգևատրվել են
 «44-օրյայի ժամանակ վիրավորվել էր, հրաշքով փրկվել»
 Տեղ գյուղում զոհված 26-ամյա Հենրիկ Քոչարյանը 44-օրյա պատերազմի մասնակից էր

Զինվորական սպաներ
1997 ծնունդներ
2023 մահեր
Հայ զինվորականներ
Հայ լեյտենանտներ
Հայ հետախույզներ
Արիության մեդալակիրներ